text: У 1932 годзе пры Акадэміі навук Беларусі быў створаны Батанічны сад, асноўнымі напрамкамі дзейнасці якога было даследаванне флоры БССР, фарміраванне калекцый карысных для народнай гаспадаркі раслін, селекцыя пладова-ягадных культур садаўніцтва, стварэнне цэнтральнага гербарыя.
  Для вывучэння флоры ў Беларусь былі запрошаны вядучыя батанікі былого Савецкага Саюза, сярод якіх быў і Міхаіл Тамін. У сваёй аўтабіяграфіі вучоны адзначаў, што яшчэ ў 1929 годзе калегія Народнага камісарыята асветы БССР зацвердзіла яго прафесарам Беларускай сельскагаспадарчай акадэміі ў Горках. З 1934 па 1941 год Міхаіл Пятровіч працаваў у Батанічным садзе, дзе пасля яго прыезду пачаліся планамерныя даследаванні ў галіне ліхеналогіі. За гэты час ён напісаў найбольш значныя працы “Вызначальнікі лішайнікаў БССР”, часткі І і ІІ (1936 і 1939 гады), “Вызначальнік кусцістых і ліставатых лішайнікаў СССР” (1937 год). Акрамя таго, працягваў выкладчыцкую дзейнасць на кафедры батанікі ў БДУ.
  У 1937 годзе Міхаілу Таміну прысвоена вучоная ступень доктара біялагічных навук, а ў 1940 годзе яго абралі членам-карэспандэнтам АН БССР.